Helle Thorning-Schmidt (S), 2014-02-25:
Tak for det.
I går var en rigtig god dag for Danmark, og det var det, fordi vi indgik en stor aftale om en ny erhvervsuddannelse.
Udgangspunktet er, at der er for få, der søger ind på uddannelserne, og der er for mange, der falder fra.
Nu skaber vi et nyt attraktivt ungdomsuddannelsesmiljø, hvor unge sættes sammen med andre unge, og hvor vi har et længere og bedre grundforløb, så de unge får den rette introduktion og bedre tid til at vælge den retning, der lige er noget for dem.
Vi indfører adgangskrav for at sikre, at de elever, der kommer ind på uddannelserne, også kan gennemføre uddannelserne.
Eleverne skal mindst have 26 klokketimers undervisning om ugen fra 2016.
Lærerne skal også være dygtigere, og vi forbedrer uddannelsesgarantien og adgangen til skolepraktik.
Vi løfter kort sagt erhvervsuddannelserne derop, hvor de hører til, nemlig som et attraktivt førstevalg for de unge.
Der er også unge, som i dag begynder på uddannelser, som det så viser sig at de ikke kan magte.
Lige præcis for de unge opretter vi en ny kombineret ungdomsuddannelse, som den hedder, som er en fuld ungdomsuddannelse, hvor målet er, at man kan få et arbejde bagefter.
Det bliver også lettere for ufaglærte voksne at bruge de kvalifikationer, de allerede har, til hurtigere at få papir på det, de kan, og få en erhvervsuddannelse og blive faglærte.
Reformen bygger på et endog meget bredt flertal her i Folketinget, og jeg vil gerne takke for, at det er muligt for os at lave en så stor reform med så mange partier.
Som jeg ser det, er gårsdagens aftale dybest set Danmark, når det er bedst, nemlig når vi i fællesskab tager ansvar for de store opgaver, der ligger, for det giver tryghed, og det giver også forankring med de forandringer, vi gerne vil skabe.
Det samme er så ikke helt tilfældet, når vi kigger på det nye fælles patent.
Derfor er der stadig grund til at beklage, at Dansk Folkeparti har valgt ikke at støtte lovforslaget om den fælles europæiske patentdomstol.
Det er et forslag, hvor der er indlysende fordele for danske virksomheder og danske lønmodtagere.
Og det er jo dybest set dem, det bør handle om, når vi skal stemme om patentdomstolen den 25. maj.
Allerede fra i dag er det muligt at afgive brevstemme, og erhvervs- og vækstministeren, som jo er ansvarlig for lovforslaget og for regeringens oplysningsindsats, har i går offentliggjort et solidt informationsmateriale om netop patentreformen.
For når en virksomhed kun skal udtage og forsvare sit patent ét sted frem for i hvert enkelt EU-land, er det både nemmere og billigere at gøre det på den måde.
Og en dansk virksomhed, der f.eks. kun er på det skandinaviske marked, kan fortsat nøjes med kun at tage patenter i Danmark, Norge og Sverige, hvis det er det, man ønsker.
For de små virksomheder er det jo især vigtigt, at de kan føre sager tæt på det sted, hvor de driver deres forretning, og at de kan gøre det på dansk og foran en dansk dommer.
Derfor er regeringen og et bredt flertal i Folketinget enige om, at der skal oprettes en lokal dansk afdeling af domstolen, hvis vi kommer med i den fælles patentreform.
Samlet set er der mange gode grunde til at indføre det fælles patent.
Derimod har jeg meget, meget svært ved, vil jeg sige, at få øje på nogen som helst god grund til ikke at gøre det.
Et fælles patent er godt for vores arbejdspladser, det er godt for vores vækst, det er godt for vores konkurrenceevne, og derfor håber jeg da også, at vi på et tidspunkt får et fornuftigt svar fra Dansk Folkeparti på, hvorfor – hvorfor – de egentlig ønsker at stemme nej til det fælles patent.
Måske bliver det ligefrem i dag, at vi får det svar.